IV.  Privilegium pro congregatione Camaldulensi.   (Anno 1125, Mart. 7.) [MITTARELLI  Annal. Camaldul.  t. III, p. 306, ex codice antiquo S. Michaelis Pisarum.]
Author: Honorius II

HONORIUS episcopus, servus servorum Dei, dilectis filiis JOANNI priori Camaldulensi, et ejus fratribus tam praesentibus quam futuris in perpetuum.

Ad hoc universalis Ecclesiae cura nobis a provisore omnium bonorum Deo commissa est, ut religiosas diligamus personas, et beneplacente Deo religionem studeamus modis omnibus propagare. Nec enim Deo gratus aliquando famulatus impenditur, nisi ex charitatis radice procedens a puritate religionis fuerit conservatus. Oportet igitur omnes Christianae fidei amatores religionem diligere, et loca venerabilia cum ipsis personis divino servitio mancipatis attentius confovere. Quapropter, charissimi in Domino filii, justis petitionibus vestris assensum praebentes locum vestrum cum omnibus ad se pertinentibus in beati Petri tutelam, nostramque protectionem suscipimus, et apostolicae sedis patrocinio communimus. Per praesentis igitur privilegii paginam constituimus, ut Camaldulensis Eremi status semper in religionis suae vigore permaneat, et monasticae observantiae ordo in tota vestra congregatione statutus a nullius protervia commutetur, et ne cui fratrum vestrae congregationis post monasticam professionem exhibitam, absque prioris et rationabili fratrum licentia egredi liceat, prohibemus; quod si exire praesumpserit, et secundo tertiove commonitus redire contempserit, usque ad condignam satisfactionem excommunicationis sententiae submittatur. Ecclesiis vero ab ejusdem congregationis fratribus rectis a nullo episcoporum absque canonica examinatione divinum interdicatur officium. Liceat et ecclesiarum vestrarum monachis in communi civitatis, seu parochiae interdicto, clausis januis, et non admissis dioecesanis, divina officia celebrare. Porro qui propter obsequium servorum Dei, qui in Camaldulensi Eremo degunt, perrexerint, in eundo et redeundo, et stando a nemine molestentur. Quaecunque vero in praesentiarum juste ac legitime possidetis, apostolica auctoritate vobis vestrisque successoribus in eadem religione permanentibus, confirmamus. In quibus haec propriis nominibus duximus exprimenda: ecclesiam Sancti Donati, quae Fonsbonus dicitur, cum hospitali et omnibus suis bonis; monasterium Sanctae Mariae in Poplena; monasterium Sancti Salvatoris secus civitatem Florentiae. Monasterium Montis-Muri; monasterium Sancti Petri in Cerreto; monasterium Sanctae Mariae in Policiano; monasterium Sancti Petri in Fontiniano; monasterium Sancti Justi in Vulterris; monasterium Sanctae Mariae in Morrona; monasterium Sancti Frigdiani et monasterium Sancti Michaelis infra civitatem Pisarum. Monasterium Sancti Savini in territorio ejusdem civitatis. Monasterium Sancti Stephani in Cintoria; monasterium Sancti Salvatoris in Cantignano; monasterium Sancti Petri in Puteolis. Monasterium Sancti Salvatoris in Salvamunda; monasterium Sanctae Mariae in Agnano. Monasterium Sancti Petri in Rota; monasterium Sancti Salvatoris Berardingorum; monasterium Sancti Vigilii, in Burgo Senensi; monasterium Sancti Petri in vivo Montiis Armiati; monasterium Sancti Quirici in Rosa. Monasterium Sancti Savini in Clio. Eremum de Fleri, cum suo monasterio. Monasterium Sancti Viriani; monasterium Sancti Bartholomaei in Anglari; monasterium Sanctae Mariae in Trivio; Eremum Sancti Petri in Fajolo; monasterium Sanctae Mariae in Insula; monasterium Sanctae Mariae in Lacu; monasterium Sancti Angeli juxta castrum Bristi; monasteriolum Sanctae Christinae in eadem curte. In Marchia Camerina, monasterium Sancti Georgii; monasterium Sancti Martini in Accole, cum ecclesia, quae dicitur Heremita. In Sardinia insula monasterium Sanctae Trinitatis in Zaccari; ecclesia Sanctae Eugeniae in Samanar; ecclesia Sancti Michaelis et Sancti Laurentii in Vanari; ecclesia Sanctae Mariae et Sancti Joannis in Altazar; ecclesia Sanctae Mariae in Contra; ecclesia Sancti Joannis et Sancti Simeonis in Salverano; ecclesia Sancti Nicolai in Trulla. Ecclesia Sancti Petri in Scano. Ecclesia Sancti Pauli in Cotroniano. Ad haec adjicientes statuimus, ut quaecunque in futurum largiente Domino, concessione pontificum, liberalitate principum vel oblatione fidelium juste atque canonice poterit adipisci, firma vobis vestrisque successoribus et illibata permaneant. Decernimus ergo, ut nulli omnino hominum liceat praedictum eremum et congregationem vestram temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur religiosorum fratrum, et pauperum usibus omnimodis profutura. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careal, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem praefatae eremo vel congregationi justa servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemium aeternae pacis inveniant. Amen, amen, amen. + OCULI DOMINI SUPER JUSTOS. Ego Honorius catholicae Ecclesiae episcopus. + Ego Guida Arretinus episcopus SS. + Ego Aegidius Tusculanus episcopus SS + Ego Guido Tiburtinus episcopus SS. + Ego Vitalis Albanensis episcopus SS. + Ego Petrus cardinalis presbyter tituli Sanctae Susannae SS. + Ego Anastasius presbyter cardinalis tituli S. Clementis, SS. + Ego Desiderius presbyter cardinalis tituli Sanctae Praxedis, SS. + Ego Sigizo presbyter cardinalis tituli Sancti Xisti, SS + Ego Hugo diaconus cardinalis S. Theodori, SS. + Ego Joannes sacrae basilicae subdiaconus SS. + Ego Rodulphus sacrae basilicae subdiaconus SS. Datum Laterani per manum Aimerici sanctae Romanae Ecclesiae diaconi cardinalis et cancellarii, Nonis Martii, indictione III, anno Dominicae Incarnationis 1125, pontificatus autem domni Honorii secundi papae anno I.